
注专讻讬谉 讟讜 注"讘 - 驻讬专讜砖 砖讟讬讬谞讝诇抓

讗诇 转爪讗讜 诇砖讚讛 诇诇拽讜讟 诪谉 讘砖讘转, 诪驻谞讬 砖诇讗 转诪爪讗讜讛讜 (专讗讛 砖诪讜转 讟讝, 讻讛), 讜诇诪专讜转 讝讗转 讬爪讗讜 (砖诐 讻讝). 讜讻谉 讗诪专 诇讛诐: 讗诇 转讜转讬专讜 诪谉 讛诪谉 注讚 讘拽专 (砖诐 讬讟), 讜讬讜转讬专讜 (砖诐 讻).


 诪讛 砖砖谞讬谞讜 诇讙讘讬 讛谞住讬讜谞讜转: 砖谞讬诐 讘砖诇讬讜, 讻讜讜谞转讜 鈥� 讘砖诇讬讜 专讗砖讜谉 讜讘砖诇讬讜 砖谞讬. 讜诪驻专讟讬诐: 讘砖诇讬讜 专讗砖讜谉 鈥� 砖谞讗诪专: "诪讬 讬转谉 诪讜转谞讜 讘讬讚 讛' 讘讗专抓 诪爪专讬诐 讘砖讘转谞讜 注诇 住讬专 讛讘砖专" (砖诐 讟讝, 讙), 讜讗讝 谞讬转谉 诇讛诐 讛砖诇讬讜 (砖诐 讬讙).


讘砖诇讬讜 砖谞讬 鈥� 砖谞讗诪专: "讜讛讗住驻住祝 讗砖专 讘拽专讘讜 讛转讗讜讜 转讗讜讛 讜讬砖讜讘讜 讜讬讘讻讜 讙诐 讘谞讬 讬砖专讗诇 讜讬讗诪专讜 诪讬 讬讗讻讬诇谞讜 讘砖专" (讘诪讚讘专 讬讗, 讚).


 讛谞住讬讜谉 讘注讙诇 鈥� 讻讚讗讬转讬讛 [讻诪讜 砖讛讜讗] 讻转讜讘 讘转讜专讛 (砖诪讜转 驻专拽 诇讘). 讛谞住讬讜谉 讘诪讚讘专 驻讗专谉 鈥� 讞讟讗 讛诪专讙诇讬诐 讻讚讗讬转讬讛 [讻诪讜 砖讛讜讗] 讘转讜专讛 (讘诪讚讘专 驻专拽 讬讙).


讗 讜砖讘讬诐 诇注住讜拽 讘讞讜诪专转讜 砖诇 讚讬讘讜专 专注. 讗诪专 专' 讬讜讞谞谉 诪砖讜诐 专' 讬讜住讬 讘谉 讝讬诪专讗, 诪讗讬 讚讻转讬讘 [诪讛讜 砖谞讗诪专]: "诪讛 讬转谉 诇讱 讜诪讛 讬住讬祝 诇讱 诇砖讜谉 专诪讬讛" (转讛诇讬诐 拽讻, 讙)? 讗诪专 诇讜 讛拽讚讜砖 讘专讜讱 讛讜讗 诇诇砖讜谉: 讻诇 讗讘专讬讜 砖诇 讗讚诐 讝拽讜驻讬诐 讜讗转讛 诪讜讟诇 (砖讜讻讘), 讻诇 讗讘专讬讜 砖诇 讗讚诐 谞诪爪讗讬诐 诪讘讞讜抓 讜讗转讛 诪讘驻谞讬诐, 讜诇讗 注讜讚, 讗诇讗 砖讛拽驻转讬 诇讱 砖转讬 讞讜诪讜转, 讗讞转 砖诇 注爪诐 (砖讬谞讬讬诐), 讜讗讞转 砖诇 讘砖专 (砖驻转讬讬诐), 讜讗诐 砖诪讬专讛 讝讜 诇讗 讛讜注讬诇讛, 诪讛 讬转谉 诇讱 讜诪讛 讬住讬祝 诇讱, 诪讛 注讜讚 讬讜注讬诇 诇诪谞讜注 诇砖讜谉 专诪讬讛?


讜注讜讚 讗诪专 专' 讬讜讞谞谉 诪砖讜诐 专' 讬讜住讬 讘谉 讝讬诪专讗: 讻诇 讛诪住驻专 诇砖讜谉 讛专注 讻讗讬诇讜 讻驻专 讘注讬拽专 (讘讗讚讜谉 讛注讜诇诐), 砖谞讗诪专: "讗砖专 讗诪专讜 诇诇砖谞谞讜 谞讙讘讬专 砖驻转讬谞讜 讗转谞讜 诪讬 讗讚讜谉 诇谞讜" (砖诐 讬讘, 讛).


讜讗诪专 专' 讬讜住讬 讘谉 讝讬诪专讗: 讻诇 讛诪住驻专 诇砖讜谉 讛专注 鈥� 谞讙注讬诐 (爪专注转) 讘讗讬诐 注诇讬讜, 砖谞讗诪专: "诪诇砖谞讬 讘住转专 专注讛讜 讗讜转讜 讗爪诪讬转" (砖诐 拽讗, 讛), 讜诪谞讬讬谉 砖"讗爪诪讬转" 讛讜讗 诇砖讜谉 谞讙注讬诐? 讻转讬讘 讛转诐 [谞讗诪专 砖诐]: "讜讛讗专抓 诇讗 转诪讻专 诇爪诪讬转讜转" (讜讬拽专讗 讻讛, 讻讙), 讜诪转专讙诪讬谞谉 [讜诪转专讙诪讬诐 讗谞讜]: 诇讞诇讜讟讬谉,


讜转谞谉 [讜砖谞讬谞讜 讘诪砖谞讛] 诇砖讜谉 讝讜 诇讙讘讬 爪专注转: 讗讬谉 讘讬谉 诪爪讜专注 诪讜住讙专, 砖诇讗 谞转讘专专 讗诐 讬砖 讘讜 谞讙注, 诇诪爪讜专注 诪讜讞诇讟 诇讟讜诪讗讛, 讗诇讗 驻专讬注讛 讜驻专讬诪讛, 砖讛诪讜讞诇讟 爪专讬讱 诇驻专讜注 讗转 专讗砖讜 讜诇驻专讜诐 讗转 讘讙讚讬讜 (讜讬拽专讗 讬讙, 诪讛).


 讜讻谉 讗诪专 专讬砖 诇拽讬砖, 诪讗讬 讚讻转讬讘 [诪讛讜 砖谞讗诪专]: "讝讗转 转讛讬讛 转讜专转 讛诪爪讜专注" (砖诐 讬讚, 讘)? 讛专讬 讝讛 谞讚专砖: 讝讗转 转讛讬讛 转讜专转讜 砖诇 诪讜爪讬讗 砖诐 专注 (诪爪讜专注 鈥� 诪讜爪讬讗 专注), 砖谞讙注讬诐 讘讗讬诐 注诇讬讜 注诇 砖讛讜爪讬讗 砖诐 专注.


讜讗诪专 专讬砖 诇拽讬砖 诪讗讬 讚讻转讬讘 [诪讛讜 砖谞讗诪专]: "讗诐 讬砖讱 讛谞讞砖 讘诇讗 诇讞砖 讜讗讬谉 讬转专讜谉 诇讘注诇 讛诇砖讜谉" (拽讛诇转 讬, 讬讗)? 诪讛讜 讛拽砖专 讘讬谉 讛讚讘专讬诐? 诇注转讬讚 诇讘讗 诪转拽讘爪讜转 讻诇 讛讞讬讜转 讜讘讗讜转 讗爪诇 谞讞砖, 讜讗讜诪专讜转 诇讜: 讗专讬 讚讜专住 讘注诇讬 讞讬讬诐 讘讻驻讜转讬讜 讜讗讜讻诇 诪讛 砖讚讜专住, 讝讗讘 讟讜专祝 讘驻讬讜 讜讗讜讻诇 诪讛 砖讟讜专祝, 讗转讛, 讻砖讗转讛 诪讻讬砖 讜讛讜专讙 鈥� 诪讛 讛谞讗讛 讬砖 诇讱, 砖讛专讬 讗讬谞讱 讬讻讜诇 诇讗讻讜诇 讗转 讻诇 讗诇讛 砖讗转讛 诪讻讬砖? 讗讜诪专 诇讛诐: 讜讻讬 诪讛 讬转专讜谉 (专讜讜讞) 讬砖 诇讘注诇 讛诇砖讜谉, 砖诪住驻专 诇砖讜谉 讛专注?


讜讗诪专 专讬砖 诇拽讬砖: 讻诇 讛诪住驻专 诇砖讜谉 讛专注 诪讙讚讬诇 注讜鈥嵶犠曌� 注讚 诇砖诪讬诐, 砖谞讗诪专: "砖转讜 讘砖诪讬诐 驻讬讛诐 讜诇砖讜谞诐 转讛诇讱 讘讗专抓" (转讛诇讬诐 注讙, 讟), 讻诇讜诪专, 诇诪专讜转 砖诇砖讜谞讜 诪讛诇讻转 讘讗专抓 鈥� 注讜讜谞讜 诪讙讬注 注讚 诇砖诪讬诐.


讗诪专 专讘 讞住讚讗 讗诪专 诪专 注讜拽讘讗: 讻诇 讛诪住驻专 诇砖讜谉 讛专注 专讗讜讬 诇住讜拽诇讜 讘讗讘谉, 讻转讬讘 讛讻讗 [谞讗诪专 讻讗谉]: "诪诇砖谞讬 讘住转专 专注讛讜 讗讜转讜 讗爪诪讬转" (砖诐 拽讗, 讙), 讜讻转讬讘 讛转诐 [讜谞讗诪专 砖诐]: "爪诪转讜 讘讘讜专 讞讬讬 讜讬讚讜 讗讘谉 讘讬" (讗讬讻讛 讙, 谞讙).


讜讗诪专 专讘 讞住讚讗 讗诪专 诪专 注讜拽讘讗: 讻诇 讛诪住驻专 诇砖讜谉 讛专注, 讗诪专 讛拽讚讜砖 讘专讜讱 讛讜讗: 讗讬谉 讗谞讬 讜讛讜讗 讬讻讜诇讬谉 诇讚讜专 讬讞讚 讘注讜诇诐, 砖谞讗诪专: "诪诇砖谞讬 讘住转专 专注讛讜 讗讜转讜 讗爪诪讬转 讙讘讛 注讬谞讬诐 讜专讞讘 诇讘讘 讗转讜 诇讗 讗讜讻诇" (转讛诇讬诐 拽讗, 讙), 讗诇 转讬拽专讬 [讗诇 转拽专讗] "讗讜转讜 诇讗 讗讜讻诇", 讗诇讗: "讗转讜 诇讗 讗讜讻诇", 讻诇讜诪专, 讗讬谉 讗谞讬 讬讻讜诇 诇讛讬讜转 讗讬转讜 讘诪爪讬讗讜转 讗讞转. 讜讗讬讻讗 讚诪转谞讬 诇讛 [讜讬砖 砖砖讜谞讬诐 讚讘专 讝讛] 注诇 讙住讬 讛专讜讞, 讻诇讜诪专, 注诇 "讙讘讛 注讬谞讬讬诐" 砖诪讜讝讻专 讘讗讜转讜 驻住讜拽.


 讜注讜讚 讗诪专 专讘 讞住讚讗 讗诪专 诪专 注讜拽讘讗: 讻诇 讛诪住驻专 诇砖讜谉 讛专注, 讗讜诪专 讛拽讚讜砖 讘专讜讱 讛讜讗 诇讙讬讛谞诐: 讗谞讬 注诇讬讜 诪诇诪注诇讛 讜讗转讛 注诇讬讜 诪诇诪讟讛 谞讚讜谞谞讜 讻诇讜诪专, 谞注谞讬砖 讗讜转讜, 砖谞讗诪专: "讞爪讬 讙讘讜专 砖谞讜谞讬诐 注诐 讙讞诇讬 专转诪讬诐" (砖诐 拽讻, 讚), 讗讬谉 讞抓 砖谞讗诪专 砖诐 讗诇讗 诇砖讜谉 讛专注, 砖谞讗诪专: "讞抓 砖讞讜讟 诇砖讜谞诐 诪专诪讛 讚讘专" (讬专诪讬讛讜 讟, 讝),


讜讗讬谉 讙讘讜专 讗诇讗 讛拽讚讜砖 讘专讜讱 讛讜讗, 砖谞讗诪专: "讛' 讻讙讘讜专 讬爪讗" (讬砖注讬讛讜 诪讘, 讬讙), 讜讛讜讗 诪注谞讬砖 讗转 讛讞讜讟讗 诪讚讛 讻谞讙讚 诪讚讛 讘讞讬爪讬讜 讛砖谞讜谞讬诐, 讜讙讞诇讬 专转诪讬诐 砖讛谉 诇讜讛讟讜转 诇讗讜专讱 讝诪谉, 讛讬讬谞讜 讗砖 讛讙讬讛谞诐.


讘 讗诪专 专' 讞诪讗 讘专' 讞谞讬谞讗: 诪讛 转拽谞转讜 砖诇 诪讬 砖讛讬讛 诪诪住驻专讬 诇砖讜谉 讛专注? 讗诐 转诇诪讬讚 讞讻诐 讛讜讗 鈥� 讬注住讜拽 讘转讜专讛, 砖谞讗诪专: "诪专驻讗 诇砖讜谉 注抓 讞讬讬诐" (诪砖诇讬 讟讜, 讚), 讜讗讬谉 诇砖讜谉 讗诇讗 诇砖讜谉 讛专注, 砖谞讗诪专: "讞抓 砖讞讜讟 诇砖讜谞诐", 讜讗讬谉 注抓 讞讬讬诐 讗诇讗 转讜专讛, 砖谞讗诪专: "注抓 讞讬讬诐 讛讬讗 诇诪讞讝讬拽讬诐 讘讛" (砖诐 讙, 讬讞). 讜讗诐 注诐 讛讗专抓 讛讜讗 讬砖驻讬诇 讚注转讜, 砖谞讗诪专 讘讛诪砖讱 讛驻住讜拽: "讜住诇祝 讘讛 砖讘专 讘专讜讞" 讻诇讜诪专, 诪讬 砖住讬诇祝 (注讬讜讜转 讜拽诇拽诇) 讘诇砖讜谞讜 鈥� 转拽谞转讜 砖讘专讜谉 讛诇讘.



   
  专' 讗讞讗 讘专' 讞谞讬谞讗 讗讜诪专: 诪讬 砖住讬驻专 诇砖讜谉 讛专注 讗讬谉 诇讜 转拽谞讛, 砖讻讘专 讻专转讜 讚讜讚 (讙专诐 诇讜 注讜谞砖 讻专转) 讘专讜讞 讛拽讚砖, 砖谞讗诪专: "讬讻专转 讛' 讻诇 砖驻转讬 讞诇拽讜转 诇砖讜谉 诪讚讘专转 讙讚诇讜转" (转讛诇讬诐 讬讘, 讚), 讗诇讗 诪讛 转拽谞转讜 诪转讞讬诇讛 砖诇讗 讬讘讗 诇讬讚讬 诇砖讜谉 讛专注? 讗诐 转诇诪讬讚 讞讻诐 讛讜讗 鈥� 讬注住讜拽 讘转讜专讛, 讜讗诐 注诐 讛讗专抓 讛讜讗 鈥� 讬砖驻讬诇 讚注转讜, 砖谞讗诪专: "讜住诇祝 讘讛 砖讘专 讘专讜讞", 讜讻砖讛讜讗 注谞讬讜 讜讚注转讜 砖驻诇讛 讗讬谞讜 讚讜讘专 专注讜转 注诇 专注讛讜.


讙 转谞讗 讚讘讬 [砖谞讛 讛讞讻诐 诪讘讬转 诪讚专砖讜] 砖诇 专' 讬砖诪注讗诇: 讻诇 讛诪住驻专 诇砖讜谉 讛专注 诪讙讚讬诇 注讜鈥嵶犠曌� 讻谞讙讚 砖诇砖 注讘讬专讜转 讞诪讜专讜转, 注讘讜讚讛 讝专讛 讜讙讬诇讜讬 注专讬讜转 讜砖驻讬讻讜转 讚诪讬诐, 讜诪谞讬谉? 讻转讬讘 讛讻讗 [谞讗诪专 讻讗谉]: "诇砖讜谉 诪讚讘专转 讙讚诇讜转" 砖诐 讬讘, 讚), 讜讻转讬讘 [讜谞讗诪专] 讘注讘讜讚讛 讝专讛, 讘讞讟讗 讛注讙诇: "讗谞讗 讞讟讗 讛注诐 讛讝讛 讞讟讗讛 讙讚诇讛" (砖诪讜转 诇讘, 诇讗), 讜


讘讙讬诇讜讬 注专讬讜转 讻转讬讘 [谞讗诪专] 讘谞住讬讜谉 讬讜住祝 讘讗砖转 驻讜讟讬驻专: "讜讗讬讱 讗注砖讛 讛专注讛 讛讙讚诇讛 讛讝讗转" (讘专讗砖讬转 诇讟, 讟). 讜讘砖驻讬讻讜转 讚诪讬诐 讻转讬讘 [谞讗诪专] 讻砖专爪讞 拽讬谉 讗转 讛讘诇: "讙讚讜诇 注讜鈥嵶犠� 诪谞砖讗" (砖诐 讚, 讬讙). 讜诪讻讱 砖讘讻诇 讗讞转 诪讛注讘专讜转 讛诇诇讜 谞讗诪专 "讙讚讜诇" 讗讜 "讙讚讜诇讛", 讜讗诇讜 讘诇砖讜谉 讛专注 谞讗诪专 "讙讚讜诇讜转" 诪砖诪注 砖讛讜讗 讙讚讜诇 讻谞讙讚 砖诇讜砖转诐.


 讜砖讜讗诇讬诐: "讙讚讜诇讜转" 讛讜讗 讗诪谞诐 诇砖讜谉 专讘讬诐, 讗讱 诪讬注讜讟 专讘讬诐 砖谞讬诐, 讜讗讬诪讗 转专转讬 [讗诪讜专 专拽 讻谞讙讚 砖转讬诐 诪讗诇讛]! 讜诪砖讬讘讬诐: 讛讬 诪讬谞讬讬讛讜 诪驻拽讗 [讗讬讝讜 诪讛谉 讗转讛 诪讜爪讬讗]? 讜诪讻讬讜讜谉 砖讗讬谉 注讚讬驻讜转 诇注讘讬专讛 讗讞转 注诇 驻谞讬 讛讗讞专转 鈥� 砖诇讜砖转谉 讘讻诇诇 讝讛.


讘诪注专讘讗 讗诪专讬 [讘讗专抓 讬砖专讗诇 讛讬讜 讗讜诪专讬诐]: 诇砖讜谉 转诇讬转讗讬 [砖诇讬砖讬], 讻诇讜诪专, 诇砖讜谉 讛专注, 拽讟讬诇 转诇讬转讗讬 [讛讜专讙 砖诇讜砖讛], 讛讜专讙 诇诪住驻专讜, 讜诇诪拽讘诇讜, 讜诇讗讜诪专讜, 讻诇讜诪专, 诇讝讛 砖讗讜诪专讬诐 注诇讬讜.


讗诪专 专' 讞诪讗 讘专' 讞谞讬谞讗, 诪讗讬 讚讻转讬讘 [诪讛讜 砖谞讗诪专]: "诪讜转 讜讞讬讬诐 讘讬讚 诇砖讜谉" (诪砖诇讬 讬讞, 讻讗), 讜讻讬 讬砖 讬讚 诇诇砖讜谉? 讗诇讗 诇讜诪专 诇讱: 诪讛 讬讚 诪诪讬转讛 鈥� 讗祝 诇砖讜谉 诪诪讬转讛. 讜讬讻讜诇 讗转讛 诇讜诪专: 讗讬 [讗诐 讻谉] 讗诪讜专: 诪讛 讬讚 讗讬谞讛 诪诪讬转讛 讗诇讗 讘住诪讜讱 诇讛, 注讚 讛讬讻谉 砖讬讚讜 砖诇 讗讚诐 诪讙讬注讛 鈥� 讗祝 诇砖讜谉 讗讬谞讛 诪诪讬转讛 讗诇讗 讘住诪讜讱 诇讛? 转诇诪讜讚 诇讜诪专: "讞抓 砖讞讜讟 诇砖讜谞诐", 讻讞抓 砖讬讜专讬诐 讘拽砖转.


讗讬 [讗诐 讻谉] 转讗诪专: 诪讛 讞抓 诪讙讬注 注讚 讗专讘注讬诐 讜注讚 讞诪讬砖讬诐 讗诪讛, 讗祝 诇砖讜谉 诪诪讬转讛 注讚 讗专讘注讬诐 讜讞诪砖讬诐 讗诪讛? 转诇诪讜讚 诇讜诪专: "砖转讜 讘砖诪讬诐 驻讬讛诐 讜诇砖讜谞诐 转讛诇讱 讘讗专抓", 注讚 拽爪讛 讛注讜诇诐.


 讜砖讜讗诇讬诐: 讜讻讬 诪讗讞专 讚讻转讬讘 [砖谞讗诪专] 讻讘专 "砖转讜 讘砖诪讬诐 驻讬讛诐", 砖诇砖讜谉 讛专注 驻讜讙注转 诇诪专讞讜拽, "讞抓 砖讞讜讟 诇砖讜谞诐" 诇诪讛 诇讬 诇讜诪专? 讜诪砖讬讘讬诐: 讛讗 拽诪砖诪注 诇谉 [讚讘专 讝讛 诪砖诪讬注 诇谞讜], 讚拽讟讬诇 [砖讛诇砖讜谉 讛讜专讙] 讻砖诐 砖讞抓 讛讜专讙.


 讜砖讜讗诇讬诐: 讜讻讬 诪讗讞专 讚讻转讬讘 [砖谞讗诪专] "讞抓 砖讞讜讟 诇砖讜谞诐", "诪讜转 讜讞讬讬诐 讘讬讚 诇砖讜谉" 诇诪讛 诇讬 诇讜诪专? 讜诪砖讬讘讬诐: 讚讘专 讝讛 谞爪专讱 诇讛砖诪讬注 讻诪讜 砖讗诪专 专讘讗, 砖讗诪专 专讘讗: 讚讘注讬 [诪讬 砖专讜爪讛] 讞讬讬诐 鈥� 讘诇讬砖谞讬讛 [讘诇砖讜谞讜], 讻诇讜诪专, 讬砖转诪砖 讘讛 诇讚讬讘讜专讬诐 讟讜讘讬诐 讜讚讘专讬 转讜专讛, 讚讘注讬 [诪讬 砖专讜爪讛] 诪讬转讛 鈥� 讬砖转诪砖 讘诇讬砖谞讬讛 [讘诇砖讜谞讜], 诇讚讘专讬 谞讘诇讛 讜诇砖讜谉 讛专注.


讚 讜砖讜讗诇讬诐: 讛讬讻讬 讚诪讬 诇讬砖谞讗 讘讬砖讗 [讗讬讱 讛讬讗 诇砖讜谉 讛专注], 讻诇讜诪专, 注讚 讛讬讻谉 诪讙讬注 讗讬住讜专 诇砖讜谉 讛专注? 诪讛 谞讻诇诇 讘讜? 专讘讗 讗诪专: 讻讙讜谉 砖讗诪专 "讗讬讻讗 谞讜专讗 讘讬 驻诇谞讬讗" [讬砖 讗砖 讘讘讬转 驻诇讜谞讬], 讜专讜爪讛 诇专诪讝 讘讝讛 砖转诪讬讚 诪讘砖诇讬诐 讜讗讜讻诇讬诐 砖诐. 讗诪专 诇讬讛 [诇讜] 讗讘讬讬: 诪讗讬 拽讗 注讘讬讚 [诪讛 讛讜讗 注讜砖讛 专注]? 讙诇讜讬讬 诪讬诇转讗 讘注诇诪讗 [讙讬诇讜讬 讚讘专讬诐 讘诇讘讚] 讛讜讗 诪讛 砖讚讬讘专! 讗诇讗 诪转讬 讬砖 讘讻讱 讗讬住讜专 鈥� 讚诪驻讬拽 讘诇讬砖谞讗 讘讬砖讗 [砖诪讜爪讬讗 讗转 讚讘专讬讜 讘诇砖讜谉 讛专注], 讚讗诪专 [砖讗讜诪专]: 讛讬讻讗 诪砖转讻讞 谞讜专讗 讗诇讗 讘讬 驻诇谞讬讗 [讗讬驻讛 诪爪讜讬讛 讗砖 讗诐 诇讗 讘讘讬转讜 砖诇 驻诇讜谞讬], 砖诪讘砖诇讬诐 砖诐 讻诇 讛讬讜诐.


讗诪专 专讘讛: 讻诇 诪讬诇转讗 讚诪讬转讗诪专讗 讘讗驻讬 诪专讛 [讻诇 讚讘专 砖谞讗诪专 讘驻谞讬 讘注诇讬讜], 讻诇讜诪专, 讘驻谞讬 诪讬 砖谞讗诪专 注诇讬讜 鈥� 诇讬转 讘讛 诪砖讜诐 诇讬砖谞讗 讘讬砖讗 [讗讬谉 讘讜 诪砖讜诐 诇砖讜谉 讛专注]. 讗诪专 诇讬讛 [诇讜] 讗讘讬讬: 讻诇 砖讻谉 砖讛讜讗 讞诪讜专 讬讜转专, 砖讛专讬 讬砖 讘讝讛 讙诐 讞讜爪驻讗 讜讙诐 诇讬砖谞讗 讘讬砖讗 [诇砖讜谉 讛专注]! 讗诪专 诇讬讛 [诇讜] 专讘讛 诇讗讘讬讬: 讗谞讗 [讗谞讬] 讻讚注转 专' 讬讜住讬 住讘讬专讗 诇讬 [住讘讜专 讗谞讬], 砖讗诪专 专' 讬讜住讬: 诪讬诪讬 诇讗 讗诪专转讬 讚讘专 讜讞讝专转讬 诇讗讞讜专讬 诇专讗讜转 诪讬 砖讜诪注 讗讜转讬, 诪驻谞讬 砖讛讬讬转讬 诪讜讻谉 诇讜诪专 讗转 讛讚讘专 讙诐 讘驻谞讬讜, 讜讚讘专 讝讛 讗讬谞讜 诪讜讙讚专 讻诇砖讜谉 讛专注. 讗诪专

